text: मुंबई | फिल्मकार राजकुमार हिरानी द्वारा निर्देशित अभिनेता संजय दत्त की बायोपिक की शूटिंग पूरी हो गई है। निर्माताओं ने ट्विटर पर एक खास वीडियो साझा कर फिल्म की शूटिंग खत्म होने की घोषणा की। हिरानी के अलावा, इस वीडियो में अभिनेता रणबीर कपूर, सोनम कपूर और फिल्म के अन्य कलाकार और क्रू सदस्य शामिल हैं। फिल्म में संजय दत्त का किरदार निभा रहे रणबीर वीडिया में शैंपेन उड़ाते नजर आ रहे हैं, वहीं सोनम ने सोशल मीडिया पर फिल्म के अंतिम दिन की शूटिंग के कुछ खुशी के पलों की तस्वीरें साझा की। फिल्म में रणबीर शीर्षक भूमिका में दिखेंगे। इसमें अनुष्का शर्मा, दीया मिर्जा, मनीषा कोइराला, परेश रावल और विक्की कौशल जैसे कलाकार भी प्रमुख भूमिकाओं में है।